《洞霄宫 其一》
清代·蔡环黼

秋气清可娱，幽岩涤襟腑。夕阳催客行，归栖得洞府。

人意近上皇，山境入太古。摘菜兰蕙丛，剪笋琅玕坞。

世味不到山，芳菰香彻釜。凉月侵卧内，捣药闻禽语。

曾食仙鼎丹，常年于此处。夜则鸣丁当，昼乃晦毛羽。

仿佛青云人，文采不自诩。忽焉谷风号，如潮涌江浦。

窗棂影动摇，知有林中虎。云昔晋郭文，乘骑不相忤。

不同城市中，见者罗患苦。俄听金竹坪，曙色声钟鼓。

起寻无骨箬，微霜白平圃。吾愿此终焉，不必鸾鹤伍。

何为山中人，翻思游远所。

作者简介：蔡环黼，字拱其，又字澹无，号漫叟，德清人。贡生，官仙居训导。有《细万斋集》。